[pic] | KOMISIJA EVROPSKIH SKUPNOSTI |

Bruselj, 8.7.2008

COM(2008) 455 konč.

2007/0013 (COD)

SPOROČILO KOMISIJE EVROPSKEMU PARLAMENTU v skladu z drugim pododstavkom člena 251(2) Pogodbe ES glede

skupnega stališča Sveta o sprejetju direktive Evropskega parlamenta in Sveta o letaliških pristojbinah

2007/0013 (COD)

SPOROČILO KOMISIJE EVROPSKEMU PARLAMENTU v skladu z drugim pododstavkom člena 251(2) Pogodbe ES glede

skupnega stališča Sveta o sprejetju direktive o letaliških pristojbinah

1. OZADJE

Datum predložitve predloga EP in Svetu (dokument COM(2006) 820 konč. – 2007/0013COD): | 29. januar 2007 |

Datum mnenja Evropskega ekonomsko-socialnega odbora: | 26. september 2007 |

Datum mnenja Evropskega parlamenta, prva obravnava: | 15. januar 2008 |

Datum sprejetja političnega dogovora: | 7. april 2008 |

Datum sprejetja skupnega stališča: | 23. junij 2008 |

2. CILJ PREDLOGA KOMISIJE

Cilj predloga, ki ga je Komisija sprejela 24. januarja 2007, je olajšati pogajanja med letališči in letalskimi družbami glede letaliških pristojbin. Predlog uvaja nekatera osnovna pravila glede postopkov za zaračunavanje pristojbin. Ta pravila temeljijo na splošno sprejetih načelih, ki so jih države članice že potrdile v svetu Mednarodne organizacije za civilno letalstvo. Namen prvega načela je zagotoviti redna posvetovanja med letališči in letalskimi družbami glede pristojbin, na katerih bosta lahko obe strani pojasnili in oblikovali svoja stališča. Cilj je zagotoviti, da se bodo letališča posvetovala z letalskimi družbami in jih obvestila, preden določijo letališke pristojbine. Drugo načelo se nanaša na preglednost elementov, na katerih temeljijo letališke pristojbine. O teh podatkih se bo posvetovalo na rednih posvetovanjih. Tretje načelo je prepoved diskriminacije med letalskimi družbami.

Predlaga se tudi ustanovitev neodvisnega regulativnega organa v vsaki državi članici. Ta organ bo nadzoroval zaračunavanje pristojbin in zagotovil skladnost z ustreznimi določbami direktive. Zato bo tudi razreševal pritožbe obeh strani glede letaliških pristojbin.

3. PRIPOMBE NA SKUPNO STALIŠČE

Skupno stališče, ki ga je Svet sprejel 23. junija 2008, temelji predvsem na splošnem pristopu, ki ga je Svet sprejel 30. novembra 2007. Odraža tudi veliko število sprememb, ki jih je predlagal Evropski parlament, zlasti v zvezi z obsegom uporabe predloga, omrežjem letališč, diferenciacijo pristojbin in delovanjem organa.

Nekatere spremembe izboljšujejo jasnost predloga, vendar je v skupnem stališču glede na prvotni predlog nekaj pomembnejših sprememb:

- v členu 1, ki se nanaša na obseg uporabe direktive, Svet predlaga, da se direktiva uporablja za največje letališče v vsaki državi članici in na druga letališča, katerih letni promet presega pet milijonov potnikov. Komisija je predlagala, da se direktiva uporablja za vsa letališča z letnim prometom več kot milijon potnikov ali več kot 25 000 ton tovora. Komisija še vedno meni, da bi prvotno predlagani obseg uporabe bolje podprl cilje direktive in bi bil skladnejši z drugimi instrumenti Skupnosti v zvezi s podobnimi vprašanji;

- vse določbe o pristojbinah za varnost se črtajo. Svet trdi, da te določbe zaradi sprejetja Uredbe (ES) št. 300/2008 o skupnih pravilih na področju varovanja civilnega letalstva niso potrebne. Komisija bo do 31. decembra 2008 v celovitem poročilu o financiranju letalske varnosti nadalje proučila pristojbine za varnost. To poročilo bo po potrebi spremljal zakonodajni predlog. Komisija zato lahko sprejme stališče Sveta, da se v predlogu glede letaliških pristojbin te določbe o pristojbinah za varnost črtajo;

- v členu 3 se določba glede nediskriminacije spremeni, tako da omogoča diferenciacijo pristojbin v splošnem in javnem interesu, na primer iz okoljskih razlogov. Komisija lahko to načeloma sprejme, če taka diferenciacija temelji na ustreznih, objektivnih in preglednih merilih;

- doda se člen o skupinah letališč, ki države članice pooblašča, da uvedejo skupni sistem pristojbin za letališča, ki so organizirana v mrežo, ali da za letališča, ki oskrbujejo isto mesto, določijo isto višino pristojbin. O tem členu se bo mogoče nadalje posvetovati na drugi obravnavi besedila, zlasti zato, da bi se izognili temu, da bi zaradi njegove uporabe nastale kakršne koli zlorabe ali diskriminacija;

- v členu 4(5) se doda določba, s katero naj bi se izognili nepotrebnemu podvajanju pritožbenih postopkov. Komisija bi imela raje jasnejšo opredelitev pogojev za uporabo odstavka 5, na podlagi katerega se lahko države članice odločijo, da ne bodo uporabljale nekaterih drugih odstavkov tega člena, zaradi česar lahko postane organ neoperativen. To je treba storiti z vključitvijo opredelitve koncepta „ekonomskega nadzora“;

- v členu 10 so postopki organa podrobneje določeni in izboljšani. S tem se bo olajšal prenos direktive v nacionalno zakonodajo in zagotovila boljša skladnost med državami članicami;

- v členu 12 se obdobje za prenos direktive v nacionalno zakonodajo podaljša z 18 na 36 mesecev. Komisiji se zdi to podaljšanje precej dolgo.

4. SKLEP

Svet je sprejel skupno stališče s kvalificirano večino, vendar je Luksemburg zagovarjal stališče, da prihaja zaradi spremenjenega obsega uporabe direktive do diskriminacije med letališči s primerljivimi podatki o prometu v različnih državah članicah. Komisija meni, da skupno stališče odraža glavne cilje njenega predloga, kar zadeva letališča, za katera se bo uporabljal, kljub temu pa občutno zmanjšanje obsega uporabe pomeni, da ti cilji pri več letališčih v Evropski uniji ne bodo doseženi.

Komisija meni, da se postopek lahko nadaljuje le tako, da mu ne nasprotuje.

5. IZJAVE KOMISIJE

Komisija je na zasedanju Sveta 30. novembra 2007 podala naslednjo izjavo:

Komisija bo proučila, ali bi bila zaradi izvajanja [predlagane] direktive letališča iz člena 1(2) neupravičeno v slabšem položaju v primerjavi z drugimi letališči s primerljivimi podatki o prometu v drugih državah članicah, ki so jim konkurenčna. Komisija bo, kjer je primerno, sprejela ustrezne pobude, da bi ponovno vzpostavila enake pogoje, po potrebi tudi s predlogi za pregled pragov iz direktive.